เรื่องร้องเรียน: เรียน ท่านผู้ว่าชัชชาติ ที่เคารพรัก  เป็นประชาชน คนธรรมดาผู้เดือดร้อน ย่านวงเวียนใหญ่ค่ะ  จากการก่อสร้างรถไฟใต้ดินสายสีม่วง มีการปิดกั้นระหว่างถนนและฟุตบาท ทำให้ร้านค้า ธุรกิจได้รับผลกระทบ เพราะปิดทางเข้าออก เดินทางเข้าออกได้จากซอยข้างๆเพียงเท่านั้น ลูกค้าเข้าออกลำบาก โดยเฉพาะสัตว์ป่วย เดินไม่ได้ สัตว์ที่ป่วยหนักที่มารับการรักษาที่โรงพยาบาลสัตว์ค่ะ  เนื่องด้วยการทำงาน ต้องมีการขุดเจาะ จึงมีการนำแผ่นเหล็กมาปิดกั้นระหว่างถนนและทางเท้า ส่วนนี้เราเข้าใจค่ะ แต่ การดำเนินการก่อสร้าง ค่อนข้างล่าช้ามาก มีการปิดทางระหว่างถนนและตัวฟุตบาท ตั้งแต่ ต้นเดือนมีนาคม 2566 จนปัจจุบันนี้ 25 มีนาคม 2566  กว่าสามสัปดาห์ ยังไม่เห็นการก่อสร้างใดๆ ได้สอบถามไปยังบริษัทผู้รับผิดชอบโครงการ ยังไม่เห็นความคืบหน้าค่ะ  ประชาชนผู้ประกอบธุรกิจย่านวงเวียนใหญ่เดือดร้อนมากจริงๆค่ะ โควิดว่าหนักแล้ว มาเจอการปิดหน้าทางเข้ารพ./ร้านค้า ซ้ำเข้าไปอีก เพื่อนบ้านร้านก๋วยเตี๋ยวด้านข้าง ปิดกิจการแล้วนะคะ เพราะไปต่อไม่ไหว ลูกค้าลดจากการเดินทางไม่สะดวก เราเป็นโรงพยาบาลสัตว์ ลูกค้าลดไปเกินครึ่งเช่นกันค่ะ คาดว่า เพราะการขนส่งสัตว์ป่วยที่ไม่สะดวกค่ะ  จึงขอเรียนแจ้ง ท่านชัชชาติ เพื่อช่วย 1. กวดขัน ดูแล เรื่องการก่อสร้างรถไฟใต้ดิน ให้ดำเนินการโดยไว  2. หากยังไม่มีการก่อสร้าง ไม่ควรปิดแผ่นเหล็กมากั้น ไม่ว่าย่านวงเวียนใหญ่ หรือ ย่านอื่นๆค่ะ 3. ช่วงกลางคืน หลังสองทุ่ม ทางเดินค่อนข้างมืดและเปลี่ยว ช่วงคลองบางไส้ไก่ ไฟฟุตบาทไม่พอ ส่องไม่ถึง หาก รพ. ปิด ทำการ ทางเดินจะมืดมากค่ะ เพราะแผ่นปิดกั้นค่อนข้างสูง (ส่วนนี้ไม่มีภาพ เพราะ มืดค่ะ) 4. ขอคุณพระศรีรัตนตรัย ช่วยอำนวยพร ให้คุณชัชชาติและทีมงาน มีสุขภาพกายใจที่แข็งแรงนะคะ  หวังว่าท่านชัชชาติ ผู้ว่าที่เราเลือก ผู้ว่าที่เราเคารพรัก จะช่วยแก้ปัญหา บรรเทาความเดือดร้อนของประชาชนย่านวงเวียนใหญ่นะคะ  ด้วยความเคารพ ขอบคุณค่ะ
การดำเนินการของเจ้าหน้าที่: โครงการรถไฟฟ้าสายสีม่วง ช่วงเตาปูน - ราษฎร์บูรณะ (วงแหวนกาญจนาภิเษก) ได้ประสานผู้รับจ้างงานก่อสร้าง  ให้ตรวจสอบและดำเนินการแก้ไขเรื่องไฟส่องสว่าง โดยติดตั้งไฟเพิ่มเติม ตามแนวรั้วก่อสร้าง ฝั่งชิดทางเดินเท้า เพิ่มเติม และมีแผนการดำเนินงานรื้อย้ายและวางท่อประปา ในวันที่ 4 เมษายน 2566 เป็นต้นไป และต่อด้วยงานก่อสร้างผนังกันดินของตัวสถานีรถไฟฟ้าใต้ดิน  ในวันที่ 18 เมษายน 2566 เป็นต้นไป   โดยสามารถสอบถามรายละเอียดแผนงานก่อสร้างหรือการเบี่ยงจราจรได้ที่หมายเลข  08 4356 5211  ทั้งนี้ ทางโครงการจะกำชับให้ผู้รับจ้างการดำเนินงานให้ได้ตามแผนงาน และเร่งดำเนินงานในส่วนอื่น ๆ อย่างต่อเนื่อง   กราบขออภัยในความไม่สะดวกมา ณ โอกาสนี้
ความเห็นของผู้แจ้ง: 1. งานไฟส่องสว่าง ดำเนินการรวดเร็ว ไฟสว่าง ปลอดภัยอุ่นใจแก่คนเดินเท้า ขอบคุณค่ะ  2. งานก่อสร้าง ล่าช้า ไม่มีการวางแผนที่ดีค่ะ วันนี้ 31 มีนาคม 2566 ยังไม่เห็นการก่อสร้างใดๆ  แผนดำเนินการย้ายท่อประปา 4 เมษายน 2566 แต่ปิดถนนกั้นทางเท้า ตั้งแต่วันที่ 2-4 มีนาคม 2566 เลยนะคะ ปิดโดยไม่สมเหตุผลค่ะ  ระยะเวลาดำเนินการปิดถนนและทางเท้าเจ้าหน้าที่มาปิด ใช้เวลา 2-3 วัน การวางแผนที่ดี คือ ควรปิดก่อนแล้วดำเนินงานก่อสร้างใช่หรือไม่ ไม่สมควรปิดทิ้งไว้ ร่วมเดือนเช่นนี้ เพราะธุรกิจเดือดร้อนค่ะ  ควรวางแผนงานให้รัดกุม ปิดแล้วทำ ทำเสร็จแล้วรื้อย้ายออกโดยไว ถ้าปิดแล้วยังไม่ทำงาน ไม่สมควรปิดค่ะ   หวังว่าเจ้าหน้าที่ผู้เกี่ยวข้อง  1. รับทราบและเข้าใจในความเดือดร้อนของประชาชนนะคะ  2. ดำเนินการก่อสร้างให้เสร็จโดยไว  3. ปรับวางแผนแก้ไข คำนึงถึงส่วนรวม และประชาชนผู้ได้รับผลกระทบ มากกว่า ส่วนตน ขอบคุณค่ะ
พื้นที่: แขวงบางยี่เรือ เขตธนบุรี กรุงเทพมหานคร